Scrabble

Scrabble je licencovaná slovná dosková hra pre dvoch až štyroch hráčov. Hrá sa na hracom pláne rozmerov 15x15 políčok. Hráči zo svojich písmenok formulujú slová tak, aby získali čo najviac bodov. Každé písmeno má stanovenú bodovú hodnotu od 1 do 10. V jednotlivých jazykových mutáciách hry majú tie isté písmená rôznu bodovú hodnotu, závisí od frekvencie výskytu v príslušnom jazyku. Polia hracieho plánu sú farebne a slovne rozlíšené, 8 polí je červených - slová ktoré vzniknú pri ich obsadení majú trojnásobnú hodnotu, 17 polí je ružových - zdvojnásobujú hodnotu slov, 12 tmavomodrých - strojnásobujú hodnotu písmena, 24 svetlomodrých - zdvojnásobujú hodnotu písmena. Vynálezca Scrabble ja newyorský architekt Alfred Mosher Butts.

Pravidlá 
Na začiatku hry hráči vytiahnu po jednom písmene. Hráč s písmenom najbližšie k začiatku abecedy bude prvý na ťahu. Ak dvaja hráči majú rovnaké písmeno, títo hráči ťahajú znovu, kým sa nerozhodne, kto začne. Vytiahnuté písmená sa vrátia do vrecka.
Všetci hráči si vytiahnu po sedem písmen a uložia ich do svojho zásobníka, tak aby ich ostatní hráči nevideli (môžu sa dohodnúť na variante po osem písmen).
Hráč, ktorý si vylosoval právo prvého ťahu, zo svojich písmen vytvorí slovo, musí ho umiestniť tak, aby prechádzalo stredovým ružovým poľom. Hodnota tohto slova je dvojnásobná. Z vrecka doplní svoj zásobník písmen na sedem (osem).
Nasledujúci hráč zo svojich písmen a z písmen, ktoré už sú umiestnené na hracom pláne vytvorí ďalšie slovo alebo slová. Pri vytvorení slova sa musí využiť aspoň jedno písmeno z hracieho plánu a všetky slová, ktoré vzniknú po položení písmeniek na hrací plán, musia byť platné. Ak hráč použije všetkých sedem písmen, okrem hodnoty vytvorených slov získava prémiu 50 bodov. Písmená kladie vždy len v jednom smere - horizontálne alebo vertikálne.
Namiesto vytvorenia slova počas ťahu sa hráč môže ťahu vzdať. Ak sa vzdá ťahu, môže jedno alebo viac písmen vymeniť.
Keď už nie sú vo vrecku žiadne písmená a niektorý z hráčov vyprázdni celý svoj zásobník, hra končí. Hráči si spočítajú hodnotu písmen vo svojom zásobníku a táto hodnota sa im odráta, od dosiahnutého výsledku a zároveň sa priráta hráčovi, ktorý vyprázdnil svoj zásobník.
Hra končí aj v prípade, ak už vo vrecku nie je žiadne písmeno a žiaden hráč počas dvoch kôl nevytvoril slovo. Vtedy si svoje písmena odrátajú, ale nikomu sa nepripočítajú.
Tvorené slová by nemali byť vlastné mená, ale hráči sa môžu dohodnúť inak. Tiež nemožno používať skratky.

Varianty hry 
 Hru môže hrať aj jeden hráč. Snaží sa vytvoriť čo najväčší súčet.
 Hráči majú spoločný zásobník, svoje slovo (slová) vytvoria v duchu a svoj ťah zapíšu na papier. Spočítajú a zapíšu sa ich bodové zisky. Na hrací plán sa položí ťah s najväčším počtom bodov. Ak je takých viac, s väčším počtom použitých písmen, ak aj to je rovnaké, rozhodne los.
 Hráči majú spoločný zásobník, ale ťahajú postupne.
 Hráči sa môžu na začiatku hry dohodnúť, že budú mať v zásobníku po osem písmen.
 Hráči si môžu na začiatku hry dohodnúť tematickú oblasť, ktorej sa majú tvorené slová týkať.
 Hráči sa môžu dohodnúť, že písmená na konci hry, ktoré zostali v zásobníku, sa iba odpočítajú, ale zakončovateľovi hry sa nepripočítajú.

Variant 2 eliminuje znevýhodnenie hráčov, ktorí si vytiahli „zlé“ písmená.

Zloženie hracej súpravy 
Slovenská hracia súprava obsahuje 100 dlaždíc:
 2 žolíky (za 0 bodov)
 1 bod: A ×9, O ×9, E ×8, I ×5, N ×5, T ×4, R ×4, S ×4, V ×4
 2 body: M ×4, K ×3, L ×3, D ×3, P ×3
 3 body: J ×2, U ×2
 4 body: B ×2, H ×1, Y ×1, Z ×1, Á ×1, C ×1
 5 bodov: Č ×1, Ž ×1, Š ×1, Í ×1, Ý ×1
 7 bodov: Ľ ×1, Ť ×1, É ×1, Ú ×1
 8 bodov: Ď ×1, F ×1, G ×1, Ň ×1, Ô ×1
 10 bodov: Ĺ ×1, Ŕ ×1, X ×1, Ä ×1, Ó ×1
Q a W sa tu nenachádzajú, pretože sa používajú iba v prevzatých slovách.

Od roku 2013 sa predáva nové zloženie dlaždíc:
 2 žolíky (za 0 bodov)
 1 bod: O x 10, A x 9, E x 8, I x 6, N x 5, S x 5, V x 5, T x 4
 2 body: R x 5, K x 4, L x 4, D x 3, M x 3, P x 3, U x 3, B x 2, J x 2, Y x 2, Z x 2, Á x 2
 3 body: C x 1, H x 1, É x 1, Í x 1, Ú x 1, Ý x 1, Č x 1, Š x 1, Ž x 1
 4 body: Ť x 1
 5 bodov: Ľ x 1
 6 bodov: F x 1, G x 1
 7 bodov: Ô x 1, Ň x 1
 8 bodov: Ä x 1, Ó x 1, Ď x 1
 9 bodov: X x 1, Ĺ x 1, Ŕ x 1
 10 bodov: Q x 1, W x 1

13 zaujímavých faktov o hre Scrabble 
 Názov Scrabble je ozajstné slovo a znamená „zbesilo škriabať“.
 Na výrobu písmen sa používa drevo z vermontského javora.
 Doteraz bolo v 121 krajinách predaných viac ako 150 miliónov hier.
 Vo Veľkej Británii má Scrabble doma približne 53 % domácností.
 Scrabble sa používa na celom svete ako metóda na učenie anglického jazyka.
 Po celom svete je približne 4 000 Scrabble klubov.
 Každú hodinu sa začne viac ako 30 000 súbojov v Scrabble.
 Najvyššie skóre v jednej hre vytvoril Philip Appleby z mesta Lymington v roku 1989. Jeho hodnota bola 1049.
 Najmladším výhercom Národného šampionátu vo Veľkej Británii bol 15-ročný Allan Saldanha.
 Rekord v najvyššom skóre za jedno slovo počas súťaže drží s hodnotou 392 bodov Dr. Karl Khoshnaw z Manchesteru. Dosiahol ho za slovo „CAZIQUES“, čo je množné číslo pre západoindického náčelníka.
 Rekord v kompozičnom Scrabble jedného hráča (fr. Scrabble Duplicate) v rumunskej verzii drží s výkonom 5026 bodov Mihaela Mandicescu z mesta Baia Mare.
 5 rekordov v kompozičnom Scrabble jedného hráča so slovenskou verziou vytvoril Ivan Nosál z Bratislavy. V období od 27.10.2007 do 29.1.2008 postupne skomponoval 5 partií so skóre 4025 až 4459 bodov.
 Rekord 4 bíng (prémiových ťahov) v prvých štyroch ťahoch počas súťaže v bleskovom Scrabble drží od 24.5.2022 Ivan Nosál z Bratislavy. Partia bolo odohraná v 2. kole turnaja 9. Blesk 2022.

Referencie

Externé odkazy 
 Oficiálna stránka Slovenského Spolku Scrabble (SSS)
 2019 - Slovenský Scrabble Slovník (1.8 milion slov v piatich slovníkoch)
 Slovenský Scrabble slovník El Siňo 

Slovné hry
Doskové hry